als_Latn dik_Latn sag_Latn
Ky 18 vjetor ka qenë ndryshe për gjimnazisten Bekime Rexha, imazhi i së cilës u shfaq nga shumë kamera televizive tek qëllohej brutalisht nga një grup demonstruesish në 21 janar në mes të rrugës. Vetë kryeministri Sali Berisha kishte rezervuar një dhuratë dhe vizitë surprizë në shtëpinë e saj. “Erdha këtu të ndaj me ju gëzimin e datëlindjes së Bekimes dhe për t’i uruar asaj në emër të familjen time shumë gëzime, mbarësi, shëndetet, suksese dhe jetë të gjatë. Erdha, gjithashtu, jo vetëm në emër të familjes sime, por para së gjithash në emër të të gjithë shkollarëve shqiptarë, të të gjithë bashkëmoshatarëve të Bekimes, të cilët aktin barbar, dhunën ndaj bashkëshkollares dhe bashkëmoshatares së tyre, e kanë përjetuar si një dhunë ndaj tyre”- tha kryeministri. Berisha u shpreh se për atë që i ndodhi Bekimes ka marrë me qindra mesazhe nga maturantë e gjimnazistë nga Gjirokastra, nga Mallakastra, nga Vlora, nga Hasi, nga Kukësi, nga mbarë Shqipëria, të cilët kanë shprehur një ndjenjë revolte të thellë shpirtërore për atë akt të shëmtuar. Duke iu drejtuar Bekimes, me rastin e përvjetorit të saj, Kryeministri Berisha u shprehësi më poshtë. “Ne të urojmë ty të bëhesh 120 vjeç, e lumtur, me atë jetë që meriton. Ndërsa ata që qëllojnë dhe godasin mbi fëmijët tanë të bekuar do të marrin ndëshkimin e merituar ligjor. Ne shohim drejt të ardhmes, drejt ndërtimit të vlerave dhe ajo që mund të bëjmë ne është të ndërtojmë ëndrrën tuaj, të ndërtojmë atë Shqipëri që ju keni në mendje, në zemër, në shpirt dhe që e meritoni plotësisht”- u shpreh kryeministri Berisha. Familja kryeministrore kishte përgatitur dhe një dhuratë modeste për gjimnazisten me rastin e ditëlindjes. Nga ana e tij, babai i Bekimes, u shpreh se ndihet krenar për vajzën e tij, e cila ka shprehur hapur bindjen e saj atë ditë, pasi – theksoi ai, – jetojmë në një shtet demokratik që po shkon drejt Evropës dhe jo drejt komunizmit e kooperativave bujqësore.
als_Latn